 WASHINGTON, Amerika HOFU ya kutokea kwa vita nchini Ukraine imetanda huku Rais wa Amerika Joe Biden akituma majeshi karibu na mipaka ya Urusi. Rais Biden alituma wanajeshi muda mfupi baada ya bunge la Urusi kuruhusu Rais Vladimir Putin kutumia wanajeshi nje ya mipaka ya nchi hiyo. Rais Biden jana Jumatano alisema kuwa hatua hiyo ya bunge la Urusi ni ishara kwamba nchi hiyo inapanga kuvamia Ukraine. Rais wa Ukraine Volodymyr Zelenskyy tayari ameagiza wanajeshi wote wa akiba na waliostaafu kurejea kambini kujiandaa kukabiliana na majeshi ya Urusi. Waziri wa Masuala ya Kigeni wa Amerika, Antony Blinken, amefutilia mbali mkutano wake na mwenzake wa Urusi kujadili uwezekano wa kusitisha vita uliofaa kufanyika jijini Geveva, Uswisi. Kulingana na Blinken, Urusi imeonyesha wazi kwamba haiko tayari kumaliza mzozo baina yake na Ukraine kwa njia ya kidiplomasia. Taarifa iliyotolewa na makao makuu ya jeshi la Amerika, almaarufu Pentagon, jana ilisema kuwa wanajeshi wamepeleka silaha za maangamizi na helikopta za kivita katika mataifa ya Ulaya yanayopakana na Urusi. Ghadhabu Urusi ilighadhabisha Amerika na mataifa ya Magharibi kwa kutangaza maeneo ya Donetsk na Luhansk yanayomilikiwa na Ukraine kuwa nchi huru. Urusi imetuma wanajeshi katika maeneo hayo ‘kulinda amani’ – hatua ambayo ilishutumiwa vikali na Umoja wa Mataifa (UN). Katibu Mkuu wa UN Antonio Guterres, alisema kuwa Urusi imeingiza majeshi yake nchini Ukraine bila idhini – hivyo hiyo ni ishara ya kutaka kuanzisha vita. “Wanajeshi wa nchi moja wanapoingia katika nchi nyingine bila idhini hawawezi kutambuliwa kama walinda amani. Wanachukuliwa kama wavamizi wanaolenga kuzua vita,” akasema Guterres. Amerika na mataifa kadhaa ya Magharibi jana Jumatano yalitangaza vikwazo tele vya kiuchumi dhidi ya Urusi.Uingereza imewekea vikwazo vya kifedha mabwanyenye wa Urusi –hali ambayo itasababisha biashara zao kuporomoka. Mradi wasitishwa Ujerumani imesitisha mchakato wa kuidhinisha mradi wa bomba la gesi linalounganisha nchi hiyo na Urusi. Waziri Mkuu wa Japan Fumio Kishida, amefunga akaunti za benki na biashara za baadhi ya mabwanyenye na maafisa wa serikali ya Urusi. Watu hao pia hawataruhusiwa kuingia nchini Japan. Waziri Mkuu wa Australia Scott Morrison, alisema kuwa wajumbe wanane wa baraza la usalama la Urusi ni miongoni mwa maafisa wa ngazi za juu serikalini ambao wamepigwa marufuku kuingia katika nchi hiyo. Morrison alisema kwamba biashara zinazomilikiwa na raia wa Urusi nchini humo, pia zimewekewa vikwazo.Waziri Mkuu wa Canada Justin Trudeau, amepiga marufuku raia wa nchi hiyo kufanya biashara na Urusi. Canada pia imezuia wabunge wa Urusi kuzuru taifa hilo kwa kuruhusu Rais Putin kutuma wanajeshi nchini Ukraine.Trudeau pia ametuma majeshi katika nchi ya Latvia inayopakana na Urusi. Kampuni moja ya kibinafsi ya Amerika, Maxar Technologies, jana Jumatano ilisema picha zilizonaswa kwa setilaiti zinaonyesha zaidi ya magari 100 ya kijeshi na idadi kubwa ya mahema kusini mwa Belarus karibu na mpaka wa Ukraine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  